Skemman verður safnaðarheimili Hvanneyringa Á síðasta degi vetrar fór fram árleg úthlutun úr Húsverndunarsjóði Borgarbyggðar , en hann er sameiginlegt verkefni Borgarbyggðar og Sparisjóðs Mýrasýslu . Sjóðurinn var stofnaður árið 2005 og er þetta því í fjórða sinn sem úthlutað er úr honum . Að þessu sinni bárust 10 umsóknir um styrki vegna ýmissa verkefna og ákvað stjórn sjóðsins að styrkja eitt þeirra , þ.e. endurbætur á gömlu Skemmunni á Hvanneyri . Það er sóknarnefndin á Hvanneyri sem sækir um styrkinn í því augnamiði að nýta húsið sem safnaðarheimili . Styrkurinn er að upphæð 1,3 milljónir króna . Skemman er elsta hús Hvanneyrarstaðar , byggð árið 1896 og stendur rétt austan við íþróttahús staðarins sem er litlu yngra . Nánar er fjallað um styrkveitinguna í Skessuhorni sem kemur út í næstu viku .